عزرائیلی کیم اؤلدوره جک؟
یازار : هاماش+0 به یه ن
دوکتور جئری یازیر کی اؤلوم ملئیکه سی چیراغ کئچیردن عزراییل سؤیله ییبدیر کی ایراندا تورکلر اؤز دوغما آنا دیللرین اوخویاجاقلار آنجاق من گؤرمه یه جاغام. بونو دئرکنده ائله بیل دویغولانیب آغلاییب سئل کیمی گؤز یاشی آخیدیبدیر. بو ایروایته اینانماییب ایسته دیم کی عزراییلدان بو اولایین دوز اولوب اولماماغین سوروشوب بیلیم. ترس آوا تنگه سینده ویرنیخیب دولاشارکن ائشیتدیم کی دیل باغلاییب طیلیسیمه سالان جادی جنبل باشچیسی قولام جان اوسته دیر. عزراییلین اوردا اولماسین کسین بیلیب دابانا قووات قولامین ائوینه قاچدیم. تووشیه تووشیه تر توکرکن ائوین قاپیسیندان ایچرییه گیریب اوردا اولان قولامین قوهوم اقرباسینا سالام وئریب قولام یاتان اوتاغین قاپیسینا باخاندا گؤردوم عزراییل قوللارین چیرمالییب الینده اؤلوم ایپی ایسته ییر اوتاغین قاپیسین آچسین. دالیدان الیمی چیگینینه قویوب سالام کئف احوال ائدندن سونرا دئدیم:
باغیشلا عزرائیل جان! ایشیوا قولپ قویورام آنجاق دئییشلره گوره سن ....
سؤزومو کسیب دئدی: قوی بو کیشینین ایشین قورتاریم اجل واقتی کئچر قولامین دا جین آتی کیمین اؤلوم قوپئنی یانار یئردن قالخار بیرده اوستن امر آلینجا باشیزا قالمایان اویونو گتیرر.
بو سؤزو ائشیدنده دالی دالی چکیلیب دئدیم:
یوخ آماندی تئز ایشیوی گؤر، قویما بو یئردن قالخسین!
عزراییل اوتاغا کئچنده، من ده فیکر دوشونجه ایچینده الیمی اوووشدورا اوووشدورا قاپیدا او باشا بو باشا گئدیردیم. عزراییلین اوتاغا گیریب چیخماسی گئجیکرکن ناگیران اولوب قاپینی آرالاییب ایچری باخاندا عاغلیما گلمز بیر اولای گؤردوم. عزراییل ایپی قولامین بوینونا سالیب آنجاق قولام دا اؤنجه دن حاضیرلادیغی بیر کندیری عزراییلین بوینونا دولاندیرمیشدی، بیر بیرلرین بوغماغا چالیشیردیرلار. بو آرادا عزراییلین دورومو آغیر گؤرونوردو و نفس آلماقدا زورلوق چکیردی. رنگی قاپ قارا اؤلموشدو و دیلی ده ائشیگه چیخمیشدی. اؤز اؤزومه دئدیم:
عزراییل اؤلسه، بیز اینسانلار اؤلمه یه جاغیق، قوی بو اؤلوم ملئیکه سی اؤلسون قوتارسین!
سونرا دئدیم: عزراییل اؤلسه، قولام دیری قالاجاق. عزراییل بیر دؤنه جان آلسا، بو عیبه جر مین دؤنه اؤلدورور.
زامان یوخ ایدی. هر آن اولاسی ایدی قولامین قورقوهوملاری گله، قارار وئردیم عزراییلا یاردیم ائله یم. هر نه اولسا دا اوجا تانرینین امریندن باشقا بیر ایش گؤرمور آنجاق قولامین ایشلری تانری وئرن دیلی باغلاماقدان توتدو تا تانری وئرن چؤرگی کسمکدیر. یا آلله دئییب یاپیشدیم ایپین اوجوندان. عزرائیل او باشدان من بو باشدان ایپی چکدیک تا ایش تاماملاندیر.
اؤلومدن دؤنن عزراییل بوینومو قوجاقلاییب اوز گؤزومدن اؤپوب دئدی: سن منی اؤلومدن قوتاردین! ایندی دئه گؤروم سنه نه ایش گؤره بیلرم؟
دئدیم: والله گلمیشدیم دئیه م الینده کی ایپی سال پیس آداملارین باشینا قوی بیزده گونه چیخاق سنده! آلله بول بول توکدو باشیمیزا بونلار الیمیزدن آلدیلار. دیل وئردی دانیشاق حاققیمیزی ایسته یک، بونلار باغلادیلار. آنجاق سن لاپ اومودومو کسدین!
دئدی نیه؟
دئدیم: کیشی سنین بیر چوروک قولاما گوجون چاتمیردی. من اولماسایدیم ایندی اونون یئرینده سن اوزانمیشدین!
اؤرکله نیب آغلایارکن دئدی: دوزون بیلمک ایسته سن، ایندی یه کیمی بیر بئله اینسان جانی آلمیشام، بوجور چاراسیز قالمامیشدیم. قورخورام شیطان کیمی آللهین امریندن چیخام جنتدن ائشیگه سالا، یوخسا بو طایفانی اؤلدورمه یه گئتمه رم. بئله گئتسه منیمده اؤلوموم بونلارین الی ایله اولاجاق!
یازار: هاماش خانکیشیلی
pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab